Document ID: 32009D0820

SKLEP SVETA 2009/820/SZVP
z dne 23. oktobra 2009
o sklenitvi Sporazuma o izročitvi med Evropsko unijo in Združenimi državami Amerike ter Sporazuma o medsebojni pravni pomoči med Evropsko unijo in Združenimi državami Amerike v imenu Evropske unije
SVET EVROPSKE UNIJE JE -
ob upoštevanju Pogodbe o Evropski uniji in zlasti členov 24 in 38 Pogodbe,
ob upoštevanju naslednjega:
(1)
Po pooblastilu, ki ga je Svet 26. aprila 2002 podelil predsedstvu, da ob pomoči Komisije začne pogajanja z Združenimi državami Amerike, sta bila v pogajanjih z Združenimi državami Amerike dosežena dva sporazuma o mednarodnem sodelovanju v kazenskih zadevah, in sicer sporazum o izročitvi in sporazum o medsebojni pravni pomoči.
(2)
V skladu s Sklepom Sveta 2003/516/ES z dne 6. junija 2003 sta bila 25. junija 2003 (1) v imenu Evropske unije podpisana Sporazum o izročitvi med Evropsko unijo in Združenimi državami Amerike (2) ter Sporazum o medsebojni pravni pomoči med Evropsko unijo in Združenimi državami Amerike (3).
(3)
Sporazuma bi bilo treba sedaj odobriti.
(4)
Sporazuma v členu 3(2) predvidevata, da se v zvezi z uporabo dvostranskih pogodb med ZDA in državami članicami Unije izmenjajo pisni instrumenti. Člen 3(3) Sporazuma o medsebojni pravni pomoči predvideva podobno obveznost za tiste države članice, ki nimajo dvostranskih pogodb o medsebojni pravni pomoči z Združenimi državami. Ti pisni instrumenti so bili izmenjani med vsemi državami članicami in Združenimi državami Amerike.
(5)
Generalni sekretariat Sveta je 19. februarja 2009 obvestil Združene države Amerike o imenovanjih na podlagi členov 2(3) in 10(2) Sporazuma o izročitvi ter na podlagi členov 4(3) in 8(2)(b) Sporazuma o medsebojni pravni pomoči, ter o omejitvah, ki se uveljavljajo na podlagi člena 4(4) Sporazuma o medsebojni pravni pomoči -
SKLENIL:
Člen 1
Sporazum o izročitvi med Evropsko unijo in Združenimi državami Amerike ter Sporazum o medsebojni pravni pomoči med Evropsko unijo in Združenimi državami Amerike se odobrita v imenu Evropske unije.
Člen 2
Predsednik Sveta je pooblaščen, da imenuje osebo, ki je pooblaščena, da v imenu Evropske unije izmenja instrumente o potrditvi iz člena 22 Sporazuma o izročitvi med Evropsko unijo in Združenimi državami Amerike ter iz člena 18 Sporazum o medsebojni pravni pomoči med Evropsko unijo in Združenimi državami Amerike, s čimer izrazi soglasje Evropske unije, da jo sporazuma zavezujeta.
Člen 3
Ta sklep se objavi v Uradnem listu Evropske unije.
V Luxembourgu, 23. oktobra 2009

Labels: 18
15
5
11